Þingræður haldnar á Alþingi Íslendinga

Frsm. (Halldór Ásgrímsson) : Herra forseti. Fjh.- og viðskn. hefur tekið til athugunar frv. til l. um breyt. á .l. nr. 14 frá 15. mars 1965, um launaskatt. Hér er um að ræða að framlengja ákvæði þessara laga, en þau renna út um næstu áramót. N. hefur orðið sammála um að mæla með að frv. verði samþykkt.

Frsm. (Jón Helgason) : Herra forseti. Félmn. hefur athugað frv. til l. um breyt. á l. um Húsnæðismálastofnun ríkisins, nr. 30/1970. Í frv. felst sú breyting að þóknun til húsnæðismálastjórnar og laun framkvæmdastjórans greiðist úr Byggingarsjóði ríkisins í stað þess að hingað til hefur þetta verið greitt beint úr ríkissjóði. Það mun vera venja yfirleitt um slíkar stofnanir að þóknun til stjórnar og laun framkvæmdastjóra eru greidd af viðkomandi stofnun eins og annar rekstrarkostnaður, þannig að segja má að þarna sé verið að færa þetta til samræmis við það sem gerist annars staðar. N. mælir með að þessi breyting verði samþ. Fjarverandi afgreiðslu málsins var Steingrímur Hermannsson, en aðrir nm. skrifa undir nál. Helgi Seljan, hv. 7. landsk. þm., skrifar undir með fyrirvara.



Herra forseti. Ég skrifa undir þetta nál. með fyrirvara. Ég sé nú vart ástæðu til þess að vera á móti þessu frv. eða frv.-kríli. Það þykir nú áreiðanlega ekki merkilegt, enda sá hæstv. ráðh. ekki ástæðu til þess að mæla fyrir því í gær eða útskýra hvers vegna þetta væri fram komið. Ég sé ekki heldur ástæðu til þess að vera með þessu frv. sérstaklega. Ég geri mér eiginlega ekki grein fyrir því hvert er mikilvægi þess og þýðing. Einhvern veginn hef ég það á tilfinningunni að þetta hljóti að vera einn þáttur þeirrar miklu hugsjónar að minnka ríkisumsvifin sem nú er mjög höfð á oddi. Okkur taldist svo til í félmn. í morgun að þau mundu minnka um eitthvað 5 millj. eða svo við þetta merka frv.

Margt smátt gerir eitt stórt.

Já, hæstv. fjmrh. kann greinilega vel að meta þessar 5 millj. sem hann sleppur þarna við úr ríkissjóðnum, og er ekki nema gott um það að segja að hann skuli láta sér nægja svo lítið. Það kann vel að vera að þetta sé eðlilegra form. En þá um leið kemur auðvitað að því að framlag ríkisins eða ríkissjóðs til Byggingarsjóðs ríkisins er lágt fyrir, 95 millj. líklega á fjárlagafrv., og reikna ég þá með því að þetta framlag lækki um þessar 5 millj. miðað við þetta annars ekki allt of háa framlag. Það skiptir sem sagt engu máli til eða frá hvorum megin þessar 5 millj. liggja eða hvað það er nú í dag. En mig langaði til þess að vita hvort hæstv. félmrh. væri nokkurs staðar hér nálægur. Getur hann ekki verið hér í hliðarherbergi, herra forseti.  Þetta var að vísu um óskylt mál, en gæti sparað mér að gera sérstaka fsp. um þetta tiltekna mál ef hæstv. ráðh. mætti hlýða á þessa stuttu aths., því að mér er nú heldur illa við að tefja þingfund með þessum hætti og þarf þá að spinna upp hér einhverja sögu í ræðustólnum á meðan beðið er eftir hæstv. ráðh.  Ég vildi gjarnan, þótt síðar yrði, fá upplýsingar um kostnað frá svokallaðri tæknideild Húsnæðismálastofnunarinnar vegna hönnunar og eftirlits á leiguíbúðum fyrir sveitarfélögin. Ég hef nefnilega um það staðfestar tölur að samtals muni kostnaður vegna þessarar þjónustu þessarar deildar nema milli 300 og 400 millj. á þessar fyrirhuguðu 1000 íbúðir, þ. e. a. s. á verðlagi dagsins í dag. Ég hef sem sagt fengið staðfesta reikninga bæði frá Egilsstöðum og Hornafirði sem hafa verið sendir þeim fyrir þessa þjónustu, og þessir reikningar sýna að þessi þjónusta, þetta eftirlit, nemur á hverja íbúð í blokk, allar eins vitanlega og því eins ódýrar í hönnun og framast getur verið, - á hverja íbúð milli 300 og 400 þús., líklega nálægt 320 þús. á hverja íbúð. Ég tel að það hafi verið mjög þarft verk að koma þessari þjónustu á, og ég held að hún hafi átt rétt á sér. En mér er sagt að hún hafi bólgnað ótrúlega mikið út og afleiðingin sé þessi, sem nú birtist sveitarfélögunum. Hér er um að ræða, miðað við lánsupphæð í dag, um það bil 200 fullgild lán og það er ekki svo lítið. Ég vildi nota þetta tækifæri til þess að óska þess við hæstv. ráðh. að hann láti athuga þetta mál rækilega. Ég hef reyndar heyrt utan að mér að rannsókn á þessu sé þegar hafin af hálfu húsnæðismálastjórnar og er vel ef svo er. Hér er um alvarlegt mál að ræða, því að þessi deild innan Húsnæðismálastofnunarinnar átti einmitt að gegna eftirlitshlutverki og sérstaklega að gæta sparnaðar og hagsýni hjá sveitarfélögunum við byggingu þessara íbúða. Ég verð að segja það, að mér finnst ekki vera um fagurt fordæmi að ræða í þessum efnum samkv. þessum staðfestu tölum sem ég hef fengið. Ég vildi aðeins koma þessu að hér, þótt óskylt sé, og biðja afsökunar á því að fara svo langt út fyrir efnið. En það sparar mér fsp. til hæstv. ráðh. sem beðið hefur verið um bæði frá Egilsstöðum og Höfn í Hornafirði, og ég veit að hæstv. ráðh. mun ekki taka illa upp þó að ég komi því hér að, enda býst ég ekki við neinum svörum hér að lútandi nú á þessu stigi. Þetta er aðeins ábending sem væri gott að fá upplýst einhvern tíma síðar.



Herra forseti. Svör hef ég að sjálfsögðu ekki á reiðum höndum við fsp. hv. þm., en það er sjálfsagt að kanna það mál, sem hann hreyfði, og mun verða gert.



Herra forseti. Ég vísa til framsögu 1. flm. frv. nú fyrir skömmu svo og grg. sem fylgir frv. Félmn. þessarar hv. d. hefur tekið málið til meðferðar, eins og fram kemur á þskj. 147, og leggur til að það verði samþ. Við afgreiðslu á fundi í n. var einn fundarmanna, Steingrímur Hermannsson, fjarverandi.

Frsm. (Halldór Ásgrímsson) : Herra forseti. Fjh.- og viðskn. hefur tekið til athugunar frv. til l. um samþykkt á ríkisreikningnum fyrir árið 1973. N. hefur orðið sammála um að mæla með samþ. frv.

Frsm. (Helgi F. Seljan) : Herra forseti. Félmn. hefur athugað frv. til l. um eignarnámsheimild fyrir Neskaupstað á hluta jarðarinnar Ness í Norðfirði með hjáleigunum Bakka og Naustahvammi. Frv. er flutt af þm. Austurlands í Nd. að beiðni bæjarstjórnarinnar í Neskaupstað. Bærinn hefur leitað eftir kaupum á þessu landi, en samningar ekki tekist, enda er hér um marga aðila að ræða sem erft hafa litla landskika úr jörðinni Nesi sem er að 9/10 hlutum í eign bæjarins nú þegar. Þess má geta að allt landið er innan kaupstaðarmarkanna og byggð komin löngu þar inn eftir sem hjáleigurnar áður voru. Félmn. mælir eindregið með samþ. frv., en fjarverandi afgreiðslu málsins var Steingrímur Hermannsson.



Herra forseti. Ég skal ekki lengja umr. um þetta mál, en hér kemur fram í grg. að bæjarstjórn hefur gert ítrekaðar, en árangurslausar tilraunir til þess að fá umrætt land keypt með frjálsum samningum. Ég held að það fari ekki fram hjá neinum að hér er verið að taka af fólki með eignarnámsheimild, sem sagt valdi, eign sem það vill ekki láta af hendi. Ég skal ekki segja hvort það er réttlætanlegt í þessu tilfelli eða ekki, en ég hefði gjarnan viljað sjá hér í nál. eitthvað frá umræddum eigendum. Ég harma það að slíkar aðfarir skuli eiga sér stað án þess að álit eigendanna komi fram. Ég mótmæli því.

Frsm. (Axel Jónsson) : Herra forseti. Ég sé ekki ástæðu til þess að hafa um þetta langt mál. Ég vísa til þeirrar framsögu sem nýlega var flutt fyrir því máli sem við vorum að afgreiða hér fyrr á fundinum um kaupstaðarréttindi til handa Njarðvíkurhreppi, sömu rök giltu fyrir þetta sveitarfélag. Þá vísa ég og til grg. sem fylgir frv. Málið hefur verið afgr. í hv. Nd. Félmn. þessarar hv. d. hefur tekið málið til meðferðar, eins og fram kemur á þskj. 146. Leggur n. til að það verði samþ. óbreytt, en fjarstaddur afgreiðslu málsins var Steingrímur Hermannsson.